รายงานพิเศษ : กรมประชาสัมพันธ์นำคณะสื่อมวลชนเมียนมาลงพื้นที่จ.สมุทรสาคร ติดตามความมุ่งมั่นของรัฐบาลไทยในการแก้ไขปัญหาแรงงานต่างด้าว
รายงานพิเศษ : กรมประชาสัมพันธ์นำคณะสื่อมวลชนเมียนมาลงพื้นที่จังหวัดสมุทรสาคร ติดตามความมุ่งมั่นของรัฐบาลไทยในการแก้ไขปัญหาแรงงานต่างด้าว

การสร้างการรับรู้ถึงความตั้งใจของรัฐบาลไทยในการบริหารจัดการแรงงานต่างด้าวผ่านสื่อของเมียนมา เป็นหนึ่งในวิธีการสำคัญในการประชาสัมพันธ์และสร้างภาพลักษณ์ที่ดีของประเทศไทยในด้านการบริหารจัดการแรงงานต่างด้าว
กรมประชาสัมพันธ์โดยสำนักการประชาสัมพันธ์ต่างประเทศให้การต้อนรับนำคณะสื่อมวลชนจากสถานีวิทยุโทรทัศน์ สาธารณรัฐแห่งสหภาพเมียนมา (MRTV) นำโดย ชเว ชเว ธาน ผู้สื่อข่าวอาวุโส, ธี ธี ชเว โปรดิวเซอร์อาวุโส,  อี แต พิว ผู้สื่อข่าววิทยุ และวิน ฮตูน ช่างภาพ ลงพื้นที่จังหวัดสมุทรสาครเพื่อถ่ายทำสกู๊ปข่าว รายงานพิเศษ ในประเด็นการบริหารจัดการแรงงานต่างด้าว ทั้งภาพรวมการขึ้นทะเบียนแรงงานต่างด้าว ตลอดจนการรักษาพยาบาล และการเข้ารับการศึกษาของเด็กต่างด้าวในพื้นที่
คณะสื่อมวลชน MRTV ลงพื้นที่ตลาดทะเลไทย และสำนักงานจัดหางานจังหวัดสมุทรสาคร เพื่อสัมภาษณ์นายไพบูรณ์ วังสนตระกูล จัดหางานจังหวัดสมุทรสาคร ในประเด็นภาพรวมสถานการณ์ของแรงงานต่างด้าว และบทบาทหน้าที่ของสำนักงานจัดหางานจังหวัดสมุทรสาครต่อการเข้าทำงานของแรงงานต่างด้าว 

โดยนายไพบูรณ์ วังสนตระกูล จัดหางานจังหวัดสมุทรสาคร กล่าวถึงภาพรวมการทำงานของสำนักงานจัดหางานจังหวัดสมุทรสาครว่า สำนักงานจัดหางานจังหวัดสมุทรสาคร เป็นหน่วยงานต้นน้ำที่รับทราบความต้องการของนายจ้างและสถานประกอบการ เป็นสื่อกลางให้นายจ้างนำแรงงานจากประเทศเพื่อนบ้านเข้าไปทำงาน และเมื่อเข้าไปทำงานแล้วจะมีหน่วยงานอื่นๆของกระทรวงแรงงานเข้ามาดูแลสวัสดิการที่ควรได้รับ เช่นค่าจ้าง การรักษาพยาบาล เป็นต้น  


จัดหางานจังหวัดสมุทรสาคร กล่าวเพิ่มเติมว่า สำหรับแรงงานต่างด้าวที่ต้องการเข้ามาในจังหวัดสมุทรสาคร สามารถทำได้ผ่านระบบ MOU คือรัฐต่อรัฐ โดยผ่านบริษัทจัดหางานที่เมียนมา หรือสถานประกอบการฝั่งประเทศไทยที่ส่งความต้องการผ่านไปยังเมียนมาให้ส่งแรงงานตามจำนวนที่ต้องการ ซึ่งแรงงานที่เข้ามาลักษณะนี้จะมีสัญญาจ้างถูกต้องตามกฎหมายทุกประการ  นอกจากนี้ใน MOU จะระบุไว้ 1-2 ปีตามแต่ความต้องการของงานอีกด้วย
 ทั้งนี้ ในพื้นที่จังหวัดสมุทรสาคร มีแรงงานที่เข้ามาทำงานผ่าน MOU ที่ถูกต้องตามกฎหมายจำนวน 73,000 คน และแรงงานที่เข้ามาอย่างผิดกฎหมายแต่ผ่านการขึ้นทะเบียนเข้าสู่ระบบอย่างถูกต้องในภายหลัง รวมทั้งสิ้นเป็นจำนวน 250,000 คน ส่วนใหญ่ทำงานในกิจการประมงและแปรรูปสัตว์น้ำ เนื่องจากความต้องการแรงงานในระดับล่างหรือแรงงานรายผลิตขาดแคลนแรงงานไทย จึงจำเป็นต้องจ้างแรงงานจากเมียนมาและกัมพูชา ซึ่งหากไม่มีการจ้างแรงงานต่างด้าวเข้ามาช่วยเสริม จะส่งผลต่อกำลังการผลิตในอนาคต
  ขณะนี้รัฐบาลผ่อนผันให้แรงงานที่เข้าเมืองผิดกฎหมายได้รายงานตัวและพิสูจน์สัญชาติ จำนวน 150,000 ราย ได้ต่ออายุบัตรอนุญาตอีก 2 ปี จนถึงมีนาคม ปี 2563 ซึ่งการดำเนินการจะทำให้เสร็จสิ้นในวันที่ 31 มีนาคม 2561 แรงงานเหล่านี้เมื่อได้รับการปรับสถานะแล้ว จะเป็นแรงงานที่ถูกกฎหมายทุกประการ สิทธิและสวัสดิการต่างๆได้รับเทียบเท่าคนไทย สามารถเดินทางลาป่วย ลากลับบ้าน ตามเทศกาลได้อย่างเสรี ไม่เหมือนเมื่อก่อนที่เมื่อลากลับประเทศต้นทางแล้วไม่สามารถกลับมาใหม่ได้ 


สำหรับประเด็นการรักษาพยาบาลของแรงงานต่างด้าว สปต.นำคณะสื่อมวลชน MRTV ถ่ายทำการปฏิบัติงานของเจ้าหน้าที่โรงพยาบาลสมุทรสาคร บริเวณคลินิกแรงงานต่างด้าว จุดคัดกรองผู้ป่วย และห้องจ่ายยา 
นพ.โมลี วนิชสุวรรณ ผู้อำนวยการโรงพยาบาลสมุทรสาคร กล่าวว่า โรงพยาบาลสมุทรสาคร ให้การดูแลรักษาแรงงานต่างด้าวอย่างดีที่สุดตามหลักสิทธิมนุษยชน มีคลินิกแรงงานต่างด้าวในโรงพยาบาลเพื่ออำนวยความสะดวกในการทำงาน อาทิ การแยกห้องตรวจแรงงานต่างด้าวเพื่อช่วยเรื่องการสื่อภาษา ซึ่งเมื่อมีห้องแยกเฉพาะจะทำให้สามารถมีล่ามปฎิบัติงานในห้องตรวจนั้นๆได้อย่างเต็มที่ และเพื่อให้โรงพยาบาลได้จัดสรรแพทย์ประจำคลินิกที่มีความเชี่ยวชาญให้การรักษาได้อย่างตรงถูกต้อง สะดวกและรวดเร็ว ส่วนพื้นที่ของผู้ป่วยในได้จัดแรงงานต่างด้าวอยู่รวมกับคนไทยเพราะติดขัดเรื่องสถานที่ แต่อย่างไรก็ตาม มีล่ามคอยดูแลสื่อสารตลอดเวลา 


ทั้งนี้ โรงพยาบาลสมุทรสาครจัดสรรล่ามจำนวน 20 คนในเวลาราชการ ประจำจุดบริเวณห้องจ่ายยา ห้องตรวจ ผู้ป่วยใน และศูนย์กลาง เพื่อคอยดูแลปัญหาด้านการสือภาษา หากช่วงกลางคืนมีแรงงานประสบเหตุฉุกเฉิน จะมีล่ามบางจุดที่คอยอยู่ 24 ชั่วโมง มาช่วยสื่อสารให้ นอกจากนี้ ใบสั่งยา หรือป้ายบอกทางในโรงพยาบาลยังมีภาษาพม่าอธิบาย และมีคิวอาร์โค้ดให้ผู้ป่วยได้สแกนเพื่อหาข้อมูลเพิ่มเติมเกี่ยวกับยาได้ด้วย
ผู้อำนวยการโรงพยาบาลสมุทรสาคร กล่าวเพิ่มเติมว่า อย่างไรก็ตาม โรงพยาบาลสมุทรมีความห่วงใยเรื่องการควบคุมโรค เพราะแรงงานต่างด้าวมีจำนวนมาก และมีความเสี่ยงของโรคติดต่อ จึงอยากให้แรงงานมาขึ้นทะเบียนแรงงานให้ถูกกฎหมาย ซึ่งจะทำให้แรงงานได้รับการตรวจร่างกายและทราบว่ามีโรคหรือไม่ เกิดผลดีกับทั้งแรงงานและประเทศไทย 

นอกจากนี้  แรงงานที่ขึ้นทะเบียนทำให้โรงพยาบาลได้รับเงินสนับสนุนมาช่วยเหลือรักษาผู้ป่วยแรงงานคนอื่นๆที่อาจไม่มีเงินรักษาอีกด้วย ทั้งนี้ ขอยืนยันว่า โรงพยาบาลมีความตั้งใจในการดูแลคนต่างด้าวให้ดีที่สุดตามหลักมนุษยธรรม ด้วยมาตรฐานเดียวกัน
ด้านการศึกษา สปต.นำคณะสื่อมวลชน MRTV ลงพื้นที่โรงเรียนวัดศรีสุทธาราม หรือโรงเรียนวัดกำพร้า ซึ่งรับนักเรียนทุกสัญชาติ จัดการเรียนการสอนแบบเรียนรวมทั้งเด็กไทยและต่างด้าวในทุกวิชา โรงเรียนขยายโอกาส เปิดสอนตั้งแต่อนุบาล 1 ถึงมัธยมศึกษาปีที่ 3 มีนักเรียนรวม 633 คน


นางทัศนีย์ รอดทัศนา รักษาราชการแทนผู้อำนวยการโรงเรียนวัดศรีสุทธาราม กล่าวว่า นักเรียนในโรงเรียนได้รับสิทธิเรียนฟรี 15 ปี ครอบคลุมเสื้อผ้า ชุดนักเรียน อุปกรณ์การเรียน ทุนการศึกษา อาหารกลางวัน เด็กที่เรียนจบสามารถเรียนต่อระดับสูงได้ มีการแนะแนวจากครูและอาจารย์จากที่อื่นๆมาแนะแนว โดยโรงเรียนมุ่งมั่นพัฒนาการเรียนรวม เน้นวิชาการให้ดียิ่งขึ้น ควบคู่กับคุณธรรมและการอยู่รวมกันในสังคม
 ทั้งนี้ การดำเนินกิจกรรมต้อนรับและอำนวยความสะดวกผู้สื่อข่าวจากเมียนมา เป็นกิจกรรมตามความร่วมมือด้านการแลกเปลี่ยนทีมข่าวระหว่างกรมประชาสัมพันธ์กับกรมวิทยุโทรทัศน์สาธารณรัฐแห่งสหภาพเมียนมา (MRTV) ซึ่งกรมประชาสัมพันธ์ได้ลงนามบันทึกความร่วมมือดังกล่าวเมื่อปี พ.ศ. 2554 มีกิจกรรมตามความร่วมมือประกอบด้วย การแลกเปลี่ยนรายการสารคดี การต้อนรับและอำนวยความสะดวกสื่อมวลชน เป็นต้น